Der var ikke så stille på Mellervangskolen i Aalborg Øst i nat, som der ellers gerne skal være i en skoles lukketid. Omkring klokken 01.10 blev der begået hærværk, da et par af skolens ruder blev knust. - På overvågningen kan man se tre unge mennesker, der kaster ting ind igennem ruderne. Så vi skal lige have kigget lidt nærmere på den her video, og fundet ud af, om vi kan identificere dem, siger vagtchef ved Nordjyllands Politi, Karsten Højrup Kristensen. Politiet anser hændelsen som værende en hærværkssag, da der ikke er stjålet noget i forbindelse med episoden. - Der var ikke nogen, der har været inde på skolen, siger vagtchefen. Det var en træstub og en sten, der blev brugt til at knuse vinduerne med.

Referat:
Mellervangskolen i Aalborg blev natten til torsdag udsat for hærværk.